***Falugondnoki beszámoló a 2018-as évről***

A falugondnoki szolgáltatás fő célja az, hogy az aprófalvak intézményhiányából eredő hátrányokat enyhítse, az alapvető szolgáltatásokat kielégítse, s hogy segítse a szolgáltatásokhoz, közszolgáltatásokhoz, alapszolgáltatásokhoz való hozzájutást, s hogy ezeket biztosítsa.

2018 májusától látom el a falugondnoki feladatokat Balatonhenyén. Falugondnoki munkám igen sokrétű. Elsődleges feladataim közé tartozik a háziorvossal és a házi segítségnyújtóval való szoros együttműködés. Az idős és beteg emberek szakrendelésre vagy más egészségügyi intézménybe való szállítása, a gyógyszerkiváltás és a gyógyászati segédeszközökhöz való hozzájutás biztosítása.

A házi segítségnyújtóval és a háziorvossal is heti rendszerességgel egyeztetünk a feladatokról és azok megoldásáról.

Napi rendszerességgel hordom reggelente az iskolába, illetve vásárolni, ügyet intézni , stb…a közeli Tapolcára igyekvő helyi lakosokat Köveskálra, hogy buszjárattal tovább utazzanak. Mivel településünkön jelenleg nincsen vásárlási lehetőség ebben is az én segítségemre számít a lakosság: napi feladatom, hogy az alapvető élelmiszerek beszerzésében segítsek, illetve, hogy a heti bevásárlást megszervezzem. Minden reggel a bevásárolt élelmiszert szét is hordom a falu lakói számára.

Téli időszakban különösen – napi rendszerességgel – látogatom az egyedülálló és idős embereket, felmérem az igényeket, ahol kell fát aprítok és be is hordom a tüzelőt. Azonban hetente egy két alkalommal igyekszem minden házhoz eljutni.

A közös fenntartású óvoda vezetőjével és a környékbeli általános iskolák igazgatóival is kapcsolatban állok, mert van, hogy szükség van a szolgálatra a gyerekek szállításában, például ha fellépésre vagy uszodába viszik őket, vagy épp egy jótékonysági koncertre.

Segédkezem a helyi rendezvények előkészületeiben és lebonyolításában, a kellékek szállításában, a bevásárlásban, az eszközök, hozzávalók beszerzésében, szállításában és az utómunkálatokban is.

Napi kapcsolatban vagyok a közös hivatallal, közérdekű információkat továbbítok a falubeliek felé, gondoskodom a hirdetmények és a plakátok kihelyezéséről, a szórólapok kihordásáról. A falubeliek hivatalos ügyeiben való elrendezésében is sokat segítek. Részt vettem a közmunkás feladatainak koordinálásában, az általa használt eszközök állapotának folyamatos ellenőrzésében, munkája segítésében, karbantartási feladatok elvégzésében, üzemanyag és eszközbeszerzésben.

Figyelemmel kísérem a település közterületeinek rendben tartását, tisztaságát, a temető állapotát.

Igyekszem jó kapcsolatot ápolni a környékbeli és helyi vállalkozókkal, ami azért is fontos mert ha valakinél valami meghibásodik tudok tanácsot és telefonszámot adni a rászorult kliensnek. Besegítettem az önkormányzat által felújított és újonnan kialakított részek, lakrészek, rendelő, könyvtár kitakarításában, rendbetételében. Segédkezem abban, hogy az önkormányzat által működtetett szálláshely szükségleteit kielégítsem /takarítószerek, eszközök, berendezési tárgyak vásárlása/. Besegítek a könyvtárba való könyvek szállításában.

Minden feladatomról heti több alkalommal egyeztetek munkáltatómmal, a polgármesterrel, ekkor megbeszéljük a lakosság részéről felmerült problémákat, kéréseket és kérdéseket.

Feladataim közül a legfontosabbnak az egyedülálló és idősek segítését tartom, mert adódhatnak olyan helyzetek és körülmények, amikor egyébként egy önmagát ellátni tudó ember is segítségre szorul például az időjárás miatt.

Úgy gondolom , hogy munkám során nagyon lényeges az odafigyelés, a türelem, a kedvesség, a megbízhatóság, s talán ami a legfontosabb a segítőkészség klienseim irányába. A feladatot teljesen” testhez állónak „ érzem; nagyon szeretem az embereket, szívesen foglalkozom a problémáikkal. Tudom , hogy ezek az emberek számítanak rám, bíznak bennem; így persze a felelősségem is egyre nagyobb, de én ezt örömmel és szeretettel teszem.

Kővágóörs, 2019. április 12.

 Szabó Bernadett

 falugondnok